ועדת הפנים ואיכות הסביבה, כנסת 16, פרוטוקול מספר 544, 2005-12-06 12:50

גאלב מג'אדלה: שלום.

גאלב מג'אדלה: אנחנו מתנצלים על העיכוב.

גאלב מג'אדלה: אני פותח את דיון ועדת הפנים ואיכות הסביבה לדון בהצעת חוק המשטרה (דין משמעתי, בירור קבילות שוטרים, עובדים שאינם שוטרים והוראות שונות), התשס"ה - 2005.

גאלב מג'אדלה: אנחנו התעכבנו מכיוון שהיועצת המשפטית של הכנסת מסתייגת משני דברים בהצעת החוק.

גאלב מג'אדלה: אף על פי שהצבענו על הצעת החוק לקראת קריאה שנייה ושלישית נותרו לנו כמה דברים כדי להשלים את הצעת החוק.

גאלב מג'אדלה: נבצר מהיועצת המשפטית של הכנסת לבוא היום.

גאלב מג'אדלה: הייתה לנו שיחה על המחלוקת ועל ההסתייגות שלנו.

גאלב מג'אדלה: היועצת המשפטית של המשרד לביטחון הפנים - -

חנה קלר: אני עכשיו נציבת הקבילות, אבל אני מובילה את החוק הזה.

גאלב מג'אדלה: בהתייעצות עם השר אנחנו עומדים על כך שנקדם את הצעת החוק לקריאה שנייה ושלישית בשבוע הבא.

גאלב מג'אדלה: אני בחרתי בשביל הזהב כדי לשמור על כבודם של כולם ולאפשר לכולם לומר את דעתם.

גאלב מג'אדלה: אנחנו נזיז את העניין בלוח הזמנים לכמה ימים בלי לפגוע באף צד ובעניין בכלל.

גאלב מג'אדלה: על כן עד תחילת שבוע הבא, ביום ראשון ולא יאוחר מזה, תיפגש גברת חנה קלר יחד עם היועצת המשפטית של הכנסת ועם היועצת המשפטית של הוועדה ויביאו בפנינו את העניין.

חנה קלר: אולי גם ממשרד המשפטים.

מירי פרנקל-שור: כל הגורמים הנוגעים בדבר יוזמנו לפגישה.

גאלב מג'אדלה: כל גורם שיכול להצטרף לעניין ולסייע נודה לו מראש.

גאלב מג'אדלה: בשבוע הבא נדון בזה, ונקיים את הדיון הסופי, נסכם ונעלה את זה לסדר יומה של המליאה בכנסת.

גאלב מג'אדלה: אני מקווה שכולם יכולים לחיות עם הסיכום הזה.

גאלב מג'אדלה: אני מבקש למצוא את הזמן בשבוע הבא כדי להעלות את זה לסדר היום כדי שנתקדם ונאשר.

גאלב מג'אדלה: עכשיו אני רוצה לנצל את הזמן לקדם מספר דברים שאין עליהם מחלוקת והם לא סבוכים ומסובכים, ונכין הכול בצורה מסודרת.

עידו בן יצחק: נתחיל בתיקון של חוק משכן הסכנת (משמר הכנסת).

עידו בן יצחק: בשלב הזה נדון ביום ראשון על מה שהוסכם לגבי העסקת שוטרים ועובדים שאינם שוטרים.

עידו בן יצחק: כרגע אני לא אעלה את הנושא הזה, אלא רק את התיקון בחוק משכן הכנסת שעניינו התאמות לחוק המשטרה החדש ולענייני הדין המשמעתי.

עידו בן יצחק: סעיף 19 עושה השוואה בין חוק המשכן לבין הפקודה.

עידו בן יצחק: במקום "פקודת המשטרה" יבוא "חוק המשטרה", במקום "מפקד משטרת מחוז והמפקח הכללי" יבוא "המפקח הכללי" משום שאין מפקד משטרת מחוז בחוק המשטרה.

עידו בן יצחק: נוסף לכך קבוע בסעיף הזה שיושב ראש הכנסת יקבע שינויים ותיאומים נוספים.

עידו בן יצחק: יש שינויים שהם מהותיים מדי מכדי שיושב ראש הכנסת יקבע אותם, ולכן אנחנו נקבע אותם בחוק.

עידו בן יצחק: השינויים הם אלה: בסעיף 1 לחוק המשטרה בהגדרת קצין שיפוט בכיר במקום "ניצב משנה" יבוא "סגן גונן" שהוא הגדרה מקבילה לסגן ניצב, משום שאין במשמר מספיק אנשים בדרגה גבוהה יותר.

עידו בן יצחק: בסעיף 39 שהוא סעיף כינון בית הדין במקום "המפקח הכללי" יבוא "יושב ראש הכנסת", שהוא שיוציא את הצו הראשון לכינון בית הדין למשמעת.

עידו בן יצחק: בסעיף 40 לחוק המשטרה יבוא "יושב ראש הכנסת ימנה נשיא לבית הדין למשמעת שהוא עורך דין עובד הלשכה המשפטית של הכנסת".

עידו בן יצחק: בחוק המשטרה הנשיא הוא קצין משטרה בכיר שהוא עורך דין, ובמשמעת אין כאלה.

עידו בן יצחק: סעיף 41 לחוק המשטרה זה סעיף שעניינו הרכב מיוחד של מותב בית הדין המשמעתי.

עידו בן יצחק: בסעיף קטן א' במקום "שהם קציני משטרה בכירים שמהם שניים לפחות הם משפטנים", יבוא "שהוא עורך דין שהוא עובד הלשכה המשפטית ושני קציני שיפוט בכירים"; בסעיף קטן ב' במקום "האמור בפסקה 1" יבוא "עורך דין שהוא עובד הלשכה המשפטית של הכנסת וקצין שיפוט בכיר".

עידו בן יצחק: בפסקה 2, המילים "בהסכמת שר המשפטים" יימחקו.

עידו בן יצחק: זה משום שלפי סעיף 41 יש במותב הזה גם נציג ציבור שממונה בהסכמת שר המשפטים, ובעניינים פנימיים של הכנסת אנחנו לא מעונינים בהסכמת שר המשפטים במינוי הנציג הזה, ומי שממנה אותו הוא יושב ראש הכנסת בלבד.

עידו בן יצחק: לגבי סעיף 46, התובע לא יהיה קצין משטרה, אלא קצין שיפוט בכיר או אדם אחר שהוא עורך דין מלבד מי שעובד בלשכה המשפטית של הכנסת, וזאת משום שעובדי הלשכה המשפטית של הכנסת הם החלק השופט.

עידו בן יצחק: כלומר, עובדים מהלשכה המשפטית יהיו שופטים בבית הדין למשמעת, ולכן הם לא יכולים להיות תובעים.

עידו בן יצחק: לעניין סעיף 56 נשיא בית הדין לערעורים יהיה היועץ המשפטי לכנסת.

עידו בן יצחק: הרכב בית הדין לערעורים יכלול את נשיא בית הדין – כלומר את היועץ המשפטי לכנסת – את קצין הכנסת ועורך דין נוסף שהוא עובד הכנסת, שיכול להיות מהלשכה המשפטית או גמלאי הכנסת.

עידו בן יצחק: ייעוד הקנסות בסעיף 77 ב' לא יהיה לקרן הכללית של משטרת ישראל, אלא לקרן התרבות של משמר הכנסת שהיא הקרן המקבילה; ובסעיף 78 א' שעניינו קביעת מקומות למחבוש לא יטילו את זה על קצין הכנסת עצמו, אלא קצין הכנסת בהסכמת המפקח הכללי, וקרוב לוודאי שאם ייעשה שימוש לא יוקם מתקן מיוחד, אלא ייעשה שימוש במתקן של המשטרה.

גאלב מג'אדלה: תודה רבה.

גאלב מג'אדלה: כבוד קצין הכנסת רוצה להעיר?

יצחק שד"ר: לא.

חנה קלר: ישבנו על זה אתמול.

גאלב מג'אדלה: זה מוסכם?

חנה קלר: לנו כן.

גאלב מג'אדלה: אני מאשר את זה פה אחד ללא נמנעים וללא מתנגדים.

עידו בן יצחק: יש לנו עוד כמה נקודות קטנות שבמהלך המעבר על הצעת החוק העלינו, ואנחנו רוצים להביא לאישור הוועדה.

עידו בן יצחק: ראשית, סעיף 43 קובע מקרים שבהם ידון בית הדין למשמעת בשופט אחד.

עידו בן יצחק: אנחנו קבענו שהסמכות תהיה נתונה לנשיא בית הדין, ולמעט בעבירות שמי שמוסמך להעמיד לדין הוא היועץ המשפטי לממשלה הוא גם יקבע את המותב.

עידו בן יצחק: אנחנו חשבנו שלא ראוי שהיועץ המשפטי לממשלה יתערב גם בהרכב המותב, שזה נושא שנתון לסמכותו של בית הדין עצמו, ולכן אנחנו מציעים גם בהסכמת נציגי הממשלה למחוק את ההוראה הזאת, ורק נשיא בית הדין יקבע את המותב.

עידו בן יצחק: סעיף 53 עוסק בדחיית ביצוע עונש.

עידו בן יצחק: לא נקבעה בסעיף הגבלה למועד שבו ניתן להגיש בקשה כזאת.

עידו בן יצחק: אנחנו מציעים בהסכמה לבקש שניתן יהיה לבקש את תחילת ביצוע העונש עד להגשת ערעור או עד המועד האחרון שבו ניתן להגיש ערעור.

עידו בן יצחק: סעיף 71 עוסק בחיוב ובפיצויים, לא נערכה עליו הצבעה בוועדה.

גאלב מג'אדלה: למה?

עידו בן יצחק: קורה.

עידו בן יצחק: עברתי על הפרוטוקולים.

גאלב מג'אדלה: אנחנו נצביע עליו, והוא מאושר פה אחד ללא נמנעים וללא מסתייגים.

עידו בן יצחק: סעיף 86 עניינו אי זכאות לשכר בעד ימי היעדרות.

עידו בן יצחק: אני ביקשתי לברר מה קורה בצבא מאחר שהסעיף הזה חל גם על שוטרים שהם חיילים.

עידו בן יצחק: בצבא יש הסדר דומה שגם חיילים שהם במאסר לא מקבלים שכר.

עידו בן יצחק: אין בעיה עם הנוסח כפי שהוא.

גאלב מג'אדלה: זה מוסכם?

עידו בן יצחק: כן.

עידו בן יצחק: עניין אחרון, לגבי הוראת מעבר.

עידו בן יצחק: אמרנו שסעיף הוראת מעבר לגבי מי שכבר הוחל נגדו בהליך משמעתי, לפי הפקודה, אנחנו צריכים עוד הוראת מעבר לגבי מינוי השופטים.

עידו בן יצחק: מאחר שהשופטים כבר מכהנים, ואנחנו קובעים הסדר חדש למינוי שלהם, אנחנו מציעים לכתוב שמי שכיהן שופט בבית דין, לפי הפקודה ערב תחילתו של חוק זה, יראו אותו כאילו הוא מונה לפי חוק זה, וכך כהונתו תימשך.

גאלב מג'אדלה: מוסכם?

עידו בן יצחק: כן.

גאלב מג'אדלה: כל התיקונים וההערות מאושרים.

גאלב מג'אדלה: אנחנו לא נצביע על החוק כולו כדי לאפשר לפני יום שני את ההידברות שאנחנו מבקשים שתהיה בין המשרד לביטחון פנים לבין היועצת המשפטית של הכנסת.

גאלב מג'אדלה: על כן הצבענו על כך בחלקים ולא על החוק כולו כדי שלא יהיה טעם לפגם.

גאלב מג'אדלה: אני מודה לכם מאוד.